กฎกระทรวง ฉบับที่ 6 (พ.ศ. 2535) ออกตามความในพระราชบัญญัติคุ้มครองผู้ประสบภัยจากรถ พ.ศ. 2535

กฎกระทรวง
กฎกระทรวง
ฉบับที่
๖ (พ.ศ. ๒๕๓๕)
ออกตามความในพระราชบัญญัติคุ้มครองผู้ประสบภัยจากรถ
พ.ศ.
๒๕๓๕[๑]
 

อาศัยอำนาจตามความในมาตรา ๕ และมาตรา ๒๐
วรรคสองแห่งพระราชบัญญัติคุ้มครองผู้ประสบภัยจากรถ พ.ศ. ๒๕๓๕
รัฐมนตรีว่าการกระทรวงพาณิชย์โดยคำแนะนำของคณะกรรมการคุ้มครองผู้ประสบภัยจากรถ
ออกกฎกระทรวงไว้ ดังต่อไปนี้

ข้อ ๑
ความเสียหายที่จะให้ได้รับค่าเสียหายเบื้องต้นมีดังต่อไปนี้
(๑) ความเสียหายต่อร่างกาย ได้แก่
(ก) ค่ายา ค่าอาหารทางเส้นเลือด ค่าออกซิเจน
และอื่น ๆ ทำนองเดียวกันที่ใช้ในการบำบัดรักษา
(ข) ค่าอวัยวะเทียมและอุปกรณ์ในการบำบัดรักษา
รวมทั้งค่าซ่อมแซม
(ค) ค่าบริการทางการแพทย์ ค่าตรวจ
ค่าวิเคราะห์โรค ทั้งนี้ ไม่รวมถึงค่าจ้างพยาบาลพิเศษ
และค่าบริการอื่นทำนองเดียวกัน
(ง)
ค่าห้องและค่าอาหารตลอดเวลาที่เข้ารับการรักษาพยาบาล
(จ)
ค่าพาหนะนำผู้ประสบภัยไปโรงพยาบาลหรือสถานพยาบาล
(๒) ความเสียหายต่อชีวิต ได้แก่
(ก) ค่าปลงศพ
(ข)
ค่าใช้จ่ายอันจำเป็นเกี่ยวกับการจัดการศพผู้ประสบภัย

ข้อ ๒ จำนวนเงินค่าเสียหายเบื้องต้น
ให้เป็นไปดังนี้
(๑) จำนวนเท่าที่จ่ายจริงแต่ไม่เกินหนึ่งหมื่นบาท
สำหรับความเสียหายต่อร่างกาย
(๒) จำนวนหนึ่งหมื่นบาท สำหรับความเสียหายต่อชีวิต
(๓) จำนวนตาม (๑) และ (๒) รวมกัน
สำหรับผู้ประสบภัยที่ถึงแก่ความตายหลังจากมีการรักษาพยาบาลในโรงพยาบาลหรือสถานพยาบาล

ข้อ ๓
การร้องขอรับค่าเสียหายเบื้องต้นต้องมีหลักฐานดังนี้
(๑) ความเสียหายต่อร่างกาย
(ก) ใบเสร็จรับเงินจากโรงพยาบาลหรือสถานพยาบาลหรือหลักฐานการแจ้งหนี้เกี่ยวกับการรักษาพยาบาล
(ข) สำเนาบัตรประจำตัว
หรือสำเนาใบสำคัญประจำตัวคนต่างด้าว หรือสำเนาหนังสือเดินทาง แล้วแต่กรณี
(๒) ความเสียหายต่อชีวิต
(ก) สำเนามรณบัตร
(ข) สำเนาบันทึกประจำวันในคดีของพนักงานสอบสวน
หรือหลักฐานอื่นที่แสดงว่าผู้นั้นถึงแก่ความตายเพราะการประสบภัยจากรถ
(๓) การร้องขอรับค่าเสียหายเบื้องต้นตาม (๑) และ
(๒) รวมกันให้มีหลักฐานตาม (๑) และ (๒)
(๔) ให้ผู้ประสบภัยเป็นผู้ร้องขอ
หากผู้ประสบภัยไม่สามารถร้องขอได้ให้โรงพยาบาลหรือสถานพยาบาลที่รักษาผู้ประสบภัย
ญาติหรือผู้มีส่วนได้เสียของผู้ประสบภัยหรือทายาทโดยธรรมของผู้ประสบภัย
แล้วแต่กรณี ร้องขอแทน
ผู้ประสบภัยหรือทายาทโดยธรรมของผู้ประสบภัยต้องร้องขอรับค่าเสียหายเบื้องต้นจากบริษัทที่รับประกันภัยไว้ภายในหนึ่งร้อยแปดสิบวันนับแต่วันที่มีความเสียหายเกิดขึ้น

ข้อ ๔ การจ่ายค่าเสียหายเบื้องต้น
ให้ปฏิบัติดังนี้
(๑) ให้จ่ายแก่ผู้ประสบภัย
หรือจ่ายแก่โรงพยาบาลหรือสถานพยาบาลที่รักษาพยาบาลแทนผู้ประสบภัย
(๒) ให้จ่ายเป็นเงินสด
หรือจ่ายเป็นเช็คที่มิได้ลงวันที่ล่วงหน้า
(๓)
ให้จ่ายให้เสร็จเรียบร้อยภายในเจ็ดวันนับแต่วันที่ได้รับการร้องขอตามข้อ ๓ ทั้งนี้
โดยไม่ต้องรอพิสูจน์ความรับผิด

ข้อ ๕ กฎกระทรวงนี้ให้ใช้บังคับตั้งแต่วันที่ ๖
ตุลาคม พ.ศ. ๒๕๓๕ เป็นต้นไป


ให้ไว้
ณ วันที่ ๑๗ กันยายน พ.ศ. ๒๕๓๕
อมเรศ ศิลาอ่อน
รัฐมนตรีว่าการกระทรวงพาณิชย์











หมายเหตุ
:-
เหตุผลในการประกาศใช้กฎกระทรวงฉบับนี้ คือ เนื่องจากมาตรา ๒๐ วรรคสอง
แห่งพระราชบัญญัติคุ้มครองผู้ประสบภัยจากรถ พ.ศ. ๒๕๓๕ บัญญัติให้การกำหนด
หลักเกณฑ์ วิธีการ และอัตราความเสียหาย ที่จะให้ได้รับค่าเสียหายในเบื้องต้น
จำนวนเงินค่าเสียหายในเบื้องต้น การร้องขอรับความเสียหายเบื้องต้น และการจ่ายค่าเสียหายเบื้องต้นให้แก่ผู้ประสบภัยต้องกระทำโดยกฎกระทรวง
จึงจำเป็นต้องออกกฎกระทรวงนี้



































ประภาศรี/พิมพ์
๒๐
ตุลาคม ๒๕๕๑
นันท์นภัสร์/จัดทำ
๒๐
ตุลาคม ๒๕๕๑


[๑] ราชกิจจานุเบกษา เล่ม
๑๐๙/ตอนที่ ๑๐๔/หน้า ๒๘/๓๐ กันยายน ๒๕๓๕